*Հավելված*

*ՀՀ Վայոց ձորի մարզի Եղեգնաձոր համայնքի*

*ավագանու 2022 թվականի հունվարի 14-ի*

*թիվ 02-Ա որոշման*

ՀՀ Վայոց ձորի մարզպետ պարոն Ա․ Գրիգորյանին

***ՈՒ Ղ Ե Ր Ձ***

Հարգելի պարոն Գրիգորյան

Հայաստանի պետական տնտեսագիտական համալսարանի Եղեգնաձորի մասնաճյուղը ներառված չէ ՀՀ կառավարության 2021 թվականի նոյեմբերի 25-ի N1917-Ն որոշման՝ ՀՀ ԲՈՒՀ-երի բակալավրի և անընդհատ և ինտեգրված կրթական ծրագրերով (առկա, հեռակա) 2022/2023 ուստարվա մասնագիտությունների և ընդունելության քննությունների հավելվածի ցանկում։ Այս փաստը անհանգստություն է առաջացրել ողջ Վայոց ձոր մարզի, այդ թվում՝ Եղեգնաձոր խոշորացված համայնքի բնակիչների շրջանում։ Եղեգնաձոր խոշորացված համայնքի ավագանուն դիմել են բազմաթիվ բնակիչներ՝ հայտնելով իրենց մտահոգությունները՝ կապված վերոհիշյալ փաստի հետ։

Մասնաճյուղը Եղեգնաձորում գործում է 2008 թվականից, ներկայումս սովորում են 244 ուսանողներ, տվել է շուրջ 583 շրջանավարտներ, որոնց մեծ մասն այսօր ընդգրկված են կամ պետական ծառայություններում, կամ մասնավոր սեկտորում։ Մասնաճյուղի ծառայությունները հասանելի են եղել ոչ միայն Վայոց ձորի մարզի բնակիչների, այլ նաև հարակից մարզերի շատ ուսանողների համար։ Մասնաճյուղն իր գործունեության ընթացքում կարողացել է ապահովել կրթական բարձր մակարդակ՝ միաժամանակ լինելով տարածաշրջանի գիտամանկավարժական կարևորագույն կենտրոն։ Կարևորում ենք նշել, որ թեև շրջանավարտների շնորհիվ որոշակի չափով մեղմվել է մարզում որակյալ մասնագետների պահանջարկը, սակայն տարածաշրջանը մասնագետներով ապահովելու հրամայականը շարունակում է մնալ հրատապ։

Վայոց ձորի մարզում առկա միակ մարզային մասնաճյուղի առկայության շնորհիվ բազմաթիվ դիմորդների պարագայում լուծվում են ոչ միայն բնակավայրին մոտ կրթություն ստանալու, այլ նաև նրանց ուսումնառության ընթացքում առկա սոցիալական խնդիրները։ Ապահովվում է կրթության մատչելիություն հատկապես այն դիմորդների համար, ովքեր ի վիճակի չեն վճարելու կրթության և մայրաքաղաքում կեցության ծախսերը միաժամանակ։

Մենք մտահոգված ենք, որ մասնաճյուղին ընդունելության տեղեր չհատկացնելը բնականաբար կարող է հանգեցնել նրա գործունեության կասեցմանը։ Այն անընդունելի է ոչ միայն մեզ համար, այլ միաժամանակ հակասում է ՀՀ կառավարության կողմից որդեգրված մարզերի համաչափ զարգացման ծրագրային դրույթներին։

Եղեգնաձոր խոշորացված համայնքի ավագանու ներքոհիշյալ անդամներս խնդրում ենք Ձեր միջնորդությունը ՀՀ կառավարության 2021 թվականի նոյեմբերի 25-ի N1917-Ն որոշումը ՀՊՏՀ Եղեգնաձորի մասնաճյուղի մասով վերանայելու համար։

Կանխավ շնորհակալ ենք ընդառաջելու համար։